钦定古今图书集成/明伦汇编/官常典/第784卷 > 刘保勋
## 钦定古今图书集成/明伦汇编/官常典/第784卷 > 刘保勋

按《宋史》本传，“保勋字修业，河南人。父处让，仕后唐，入
晋拜枢密使，出为彰德军节度。保勋少好骑射。后唐
清泰中，才十许岁，摄潞州左司马，随父署彰德军衙
内都校。父卒，补供奉官，习刑名之学，颇工诗，因献诗
宰相桑维翰奇之，奏擢为太常丞，历汉为秘书丞。周
广顺初，有荐其详练法律，兼大理正，迁工部员外郎”，
历掌郓、宋、楚三州盐麹商税。宋初，拜户部。遭母丧，起
复，出掌蕲口榷茶，徙云安监盐制置使。岁满，出羡馀
百万，转运使欲以状闻，保勋曰：“贪官物为己功，可乎？”
乃止。开宝初，迁司封员外郎、监左藏库。六年，知宋州。
太平兴国初，迁祠部郎中、通判晋州。二年，选为江南
西路转运使，赐钱百万。三年，徙两浙东北路。太宗征
晋阳，改户部郎中，为随军转运使兼勾当北面转运
事，又与侯陟同勾当军前诸事。会陕西北路转运使
雷德骧调发沁州军粮后期，诏劾德骧，以保勋代之。
太原平，命知并州。逾年，召入，判大理寺，出知昇州。是
冬，召归，点检三司开拆司。会盐铁使阙，又命权领其
事。迁兵部郎中兼判三司勾院。八年，拜右谏议大夫，
俄知开封府。寡妇刘诣府诉“夫王前妻子元吉寘堇
食中毒己将死。”按验狱成，元吉妻挝登闻鼓诉冤。事
下御史台，其实刘有奸状。元吉知之，刘惭悸成疾，故
诬告之。保勋坐夺俸三月。俄以辛仲甫代之。未几，复
判大理寺。雍熙二年，权御史中丞兼勾当差遣院。是
秋，罢权中丞。三年春，命曹彬等征幽州，保勋以本官
知幽州行府事。子利涉以开封府兵曹督刍粟随军，
常从其父。会王师不利，济巨马河，更相蹂躏，多死。保
勋马陷淖中，利涉自后掀出之，力不胜，人马相挤压，
遂俱死，时年六十二。上命恤其后。保勋三子，二子先
保勋死，季子随没。以其孙巨川为嗣，授秘书正字。端
拱初，特召，赠工部侍郎。保勋性纯谨，少寐未尝忤物，
精于吏事，不惮繁剧。尝语人曰：“吾受君命未尝辞避，
接同僚未尝失意，居家积赀未尝至千钱。”及死，闻者
皆痛惜之。至道三年，又录其次孙世长为正字。咸平
初，保勋妻卒，诏赐钱十万，巨川累为比部郎中。